 Ajọ OYTMA gbẹsẹ le mọto ijọba ipinlẹ Ọyọ, wọn lo da gosiloo silẹ : Bi gbogbo aye ba n ṣe bayii, a dun. Eyi lọrọ ti ọpọ eeyan n sọ nigba ti ọga agba ajọ OYTMA, iyẹn, ajọ to n ri si igbokegbodo ọkọ atawọn ohun irinsẹ gbogbo ni ipinlẹ Ọyọ, Mọgaji Akin Fagbemi, fi panpẹ ọba gbe ọkan ninu awọn ọkọ to jẹ ti ajọ naa nIbadan.Ajọ OYTMA yii lo maa n fáìnì awọn awakọ to ba wa mọto gunlẹ sibi ti ko boju mu loju popo ni ipinlẹ Ọyọ, ti wọn si maa n wọ iru ọkọ bẹẹ lọ satimọle ninu ọgba ajọ naa to wa ninu sẹkiteriati ijọba ipinlẹ Ọyọ.LỌjọbọ, Tọsidee, to kọja lọkan ninu awọn oṣiṣẹ ajọ naa jaye ta-ni-yoo-mu-mi pẹlu bo ṣe wa mọto to jẹ ti ajọ yii gunlẹ si ibi ti ko yẹ, eyi si da sunkẹrẹ-fakẹrẹ silẹ fawọn mọto atawọn ohun irinsẹ mi-in to n kọja nibẹ laaarọ ọjọ naa.Iṣẹlẹ yii bọ si asiko ti Mọgaji Fagbemi ti i ṣe alakooso agba fun ajọ OYTROMA n pàráàro kaakiri igboro lati mọ bi awọn eeyan ṣe n tẹle ofin ìwakọgúnlẹ sí.Lẹsẹkẹsẹ lo paṣẹ pe ki wọn wọ ọkọ naa lọ satimọle pẹlu ọkọ nla ti ajọ naa fi maa n wọ awọn ọkọ to ba tapa si ofin.Bakan naa lo paṣẹ pe ki wọn faini oṣiṣẹ ajọ OYTROMA to wa mọto yii ni iye owo gan-an ti ajọ yii maa n faini awọn araalu to ba ṣẹ si ofin ìwakọgúnlẹ.Nigba to n fidi iṣẹlẹ yii mulẹ, Mọgaji Fagbemi sọ pe gbogbo igba loun maa n kaakiri igboro bẹẹ lati mọ bi awọn awakọ ṣe n pa ofin iwakọgunlẹ mọ si, ati pe gomina ipinlẹ Ọyọ, Ẹnjinnia Ṣeyi Makinde, loun fi iwa naa jọ.Gẹgẹ bo ṣe sọ, igbesẹ ti mo n gbe wọnyi jẹ diẹ ninu awọn iṣesi ti mo kọ lara Gomina Ṣeyi Makinde. Ọpọ igba lawọn funra wọn maa n jade bẹẹ lati mọ bi gbogbo nnkan ṣe ri nigboro, ṣugbọn aarin oru lawọn Makinde maa n jade bẹẹ ni tiwọn, o le jẹ aago meji si mẹta laarin oru.Nigba ti Ọlọrun yoo waa ṣe e, nigba ti mo jade lonii, ọkan ninu awọn mọto to jẹ tiwa gan-an lo ko si panpẹ ofin, o si di dandan ka da sẹria to tọ si arufin fun oun naa. 